title: KOMISJONI RAKENDUSMÄÄRUS (EL) …/…, millega nähakse ette nõukogu määruse (EÜ) nr 207/2009 (Euroopa Liidu kaubamärgi kohta) teatavate sätete üksikasjalikud rakenduseeskirjad

text:
               KOMISJONI RAKENDUSMÄÄRUS (EL) …/…,

               18.5.2017,

               millega nähakse ette nõukogu määruse (EÜ) nr 207/2009 (Euroopa Liidu kaubamärgi kohta) teatavate sätete üksikasjalikud rakenduseeskirjad

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse nõukogu 26. veebruari 2009. aasta määrust (EÜ) nr 207/2009 Euroopa Liidu kaubamärgi kohta,
                  1
                eelkõige selle artikli 17 lõiget 5b, artikli 26 lõiget 4, artikli 30 lõiget 2, artikli 33 lõiget 4, artikli 34 lõiget 5, artikli 39 lõiget 5, artikli 44 lõiget 9, artikli 45 lõiget 3, artikli 48 lõike 3 teist lõiku, artikli 48a lõiget 1, artikli 49 lõiget 8, artikli 50 lõiget 5, artikli 67 lõiget 3, artikli 74b lõiget 3, artikli 85 lõike 1a esimest lõiku, artikli 89 lõiget 4, artikli 90 lõiget 3, artikli 113 lõiget 6, artikli 119 lõiget 10, artikli 132 lõike 2 teist lõiku, artikli 147 lõiget 9, artikli 148a lõiget 2, artikli 149 lõiget 2, artikli 153a lõiget 6, artikli 154 lõiget 8, artikli 158 lõiget 4, artikli 159 lõiget 10 ja artikli 161 lõiget 6,

               ning arvestades järgmist:

               (1)Määrusega (EÜ) nr 207/2009, mida on kodifitseeritud nõukogu määrusega (EÜ) nr 40/94,
                  2
                loodi liidule kaubamärkide kaitseks oma süsteem; kaitse saamiseks liidu tasandil tuleb esitada Euroopa Liidu Intellektuaalomandi Ametile (edaspidi „amet“) taotlus.

               (2)Euroopa Parlamendi ja nõukogu määrusega (EL) 2015/2424
                  3
                kohandatakse komisjonile määrusega (EÜ) nr 207/2009 antud volitused Euroopa Liidu toimimise lepingu artiklitega 290 ja 291. Selle kohandamise tulemusel tekkiva uue õigusraamistiku järgimiseks tuleks rakendusaktide ja delegeeritud õigusaktidega kehtestada teatavad eeskirjad. Uued eeskirjad peaksid asendama olemasolevaid eeskirju, mis kehtestati komisjoni määrusega (EÜ) nr 2868/95,
                  4
                ja on mõeldud määruse (EÜ) nr 207/2009 rakendamiseks.

               (3)Selguse, õiguskindluse ja tõhususe huvides ning ELi kaubamärgi taotluste esitamise lihtsustamist silmas pidades on äärmiselt tähtis määrata selgelt ja ammendavalt ning tarbetut halduskoormust põhjustamata kindlaks andmed, mida ELi kaubamärgi taotlus peab sisaldama, ning andmed, mida selles võib esitada.

               (4)Määrusega (EÜ) nr 207/2009 ei nõuta enam märgi graafilist kujutamist, tingimusel et kujutise alusel on pädevatel asutustel ja üldsusel võimalik selgelt ja täpselt teha kindlaks kaitse sisu. Seepärast on õiguskindluse huvides vaja selget kinnitust selle kohta, et kujutis määrab täpselt kindlaks registreerimisega saadava ainuõiguse eseme. Kujutisele tuleks asjakohastel juhtudel lisada asjaomase märgi liik. Asjakohastel juhtudel saab seda teha märgi kirjeldusega. Selline märge või kirjeldus peaks vastama kujutisele.

               (5)ELi kaubamärgi taotluse esitamisprotsessi järjepidevuse tagamiseks ning õiguste väljaselgitamiseks sooritatavate otsingute tulemuslikkuse suurendamiseks tuleb kehtestada üldpõhimõtted, millele märkide kujutised peavad vastama, ning lähtuvalt märkide eripärast ja omadustest sätestada konkreetsed eeskirjad ja nõuded teatavat liiki kaubamärkide kujutiste jaoks.

               (6)Graafilisele kujutisele tehniliste alternatiivide pakkumine vastavalt uutele tehnoloogiatele on tingitud uuendamisvajadusest ja selliselt vastab registreerimisprotsess paremini tehnilisele arengule. Samal ajal tuleks kehtestada tehnilised nõuded kaubamärgi kujutise esitamise, kaasa arvatud kujutiste elektroonilise esitamise kohta, mis võimaldaks tagada, et ELi kaubamärgisüsteem jääb koostalitlevaks 27. juunil 1989 Madridis vastu võetud märkide rahvusvahelise registreerimise Madridi kokkuleppe protokolli
                  5
                (edaspidi „Madridi protokoll“) alusel loodud süsteemiga. Kooskõlas määrusega (EÜ) nr 207/2009 ning suurema paindlikkuse ja tehnika arenguga kiirema kohanemise huvides tuleks elektrooniliselt esitatud kaubamärkide tehnilised nõuded jätta kehtestamiseks ameti tegevdirektorile.

               (7)Prioriteedinõuete ja vanemusnõuete esitamise ja menetlemisega seotud halduskoormuse vähendamiseks on asjakohane menetlusi lihtsustada. Seega ei tohiks enam osutuda vajalikuks varasema taotluse või registreeringu kinnitatud ärakirjade esitamine. Lisaks sellele ei peaks amet enam olema kohustatud lisama prioriteedinõude korral toimikusse ärakirja varasemast kaubamärgi taotlusest.

               (8)Pärast kaubamärgi graafilise kujutamise nõude kaotamist võib teatavat liiki kaubamärke kujutada elektrooniliselt ja seega ei ole nende tavapärasel viisil avaldamine enam asjakohane. Selleks et tagada kõigi taotlust käsitlevate andmete avaldamine, mis on nõutav läbipaistvuse ja õiguskindluse huvides, tuleks juurdepääsu kaubamärgi kujutisele lingi kaudu ameti elektroonilisse registrisse tunnustada märgi kehtiva avaldamisotstarbelise kujutusviisina.

               (9)Samadel põhjustel tuleks lubada ametil välja anda registreerimistunnistusi, millel kaubamärgi reproduktsioon on asendatud elektroonilise lingiga. Peale selle on pärast registreerimist välja antud tunnistuste puhul ja selleks, et rahuldada registreerimise korra võimaliku muutumise ajal esitatud taotlusi, asjakohane näha ette võimalus anda välja tunnistuse ajakohastatud versioone, kuhu on märgitud asjaomased hilisemad kanded registrisse.

               (10)Praktiline kogemus varasema korra kohaldamisel on toonud esile teatavate sätete selgitamise vajaduse, eelkõige seoses osaliste üleandmiste ja osaliste loobumistega, et tagada selgus ja õiguskindlus.

               (11)Õiguskindluse tagamiseks koos teatava paindlikkuse säilimisega on vaja kehtestada miinimumsisu eeskirjadele, millega reguleeritakse määruse (EÜ) nr 207/2009 kohaselt esitatud ELi kollektiivkaubamärkide ja ELi sertifitseerimismärkide kasutamist, et võimaldada turuosalistel seda uut liiki kaubamärgikaitset kasutada.

               (12)Ametis menetluse võitnud poole kantud esinduskulude maksimummäärade esitamisel tuleks arvesse võtta vajadust tagada, et teine pool ei kuritarvita kulude kandmise kohustust muu hulgas taktikalistel põhjustel.

               (13)Tõhususe huvides peaks olema lubatud elektrooniline avaldamine ameti poolt.

               (14)Tähtis on tagada tulemuslik ja tõhus teabevahetus ameti ja liikmesriikide ametiasutuste vahel halduskoostöö kontekstis, võttes nõuetekohaselt arvesse toimikutega tutvumise piiranguid.

               (15)Muutmisavaldusi käsitlevad nõuded peaksid võimaldama luua sujuva ja toimiva liidese ELi kaubamärgisüsteemi ja riiklike kaubamärgisüsteemide vahel.

               (16)Ametis menetluse lihtsustamise eesmärgil peaks olema võimalik piirata tõlgete esitamist dokumentide nende osade tõlgetega, mis on menetluse seisukohast asjakohased. Samal põhjusel peaks ametil olema üksnes kahtluse korral õigus nõuda tõendeid tõlke originaalile vastavuse kohta.

               (17)Tõhusamaks muutmise eesmärgil peaks ameti teatavad otsused, mis on seotud ELi kaubamärkide suhtes esitatud vastulausete või tühistamistaotluste või kehtetuks tunnistamise taotlustega, vastu võtma üks liige.

               (18)Liidu ühinemise tõttu Madridi protokolliga peavad märkide rahvusvahelise registreerimise korda reguleerivad üksikasjalikud nõuded olema täielikult kooskõlas selle protokolli eeskirjadega.

               (19)Käesolevas määruses sätestatud üksikasjalikud eeskirjad käsitlevad määrusega (EL) 2015/2424 muudetud määruse (EÜ) nr 207/2009 sätteid ning jõustuvad 1. oktoobril 2017. Seega on vaja nende eeskirjade kohaldamist edasi lükata nimetatud kuupäevani. Samas tuleks teatavate enne kõnealust kuupäeva algatatud menetluste suhtes kohaldada nende lõpuniviimiseni määruse (EÜ) nr 2868/95 erisätteid.

               (20)Käesoleva määrusega ette nähtud meetmed on kooskõlas rakenduseeskirjade komitee arvamusega,

               ON VASTU VÕTNUD KÄESOLEVA MÄÄRUSE:

               I jaotis
                  Üldsätted

               Artikkel 1
                  Reguleerimisese

               Käesolevas määruses sätestatakse eeskirjad, millega määratakse kindlaks järgmine:

               (a)Euroopa Liidu Intellektuaalomandi Ametile (edaspidi „amet“) esitatava ELi kaubamärgi taotluse üksikasjad;

               (b)dokumendid, mis tuleb esitada varasema taotluse prioriteedi nõudmiseks ja vanemuse nõudmiseks, ning tõendid, mis tuleb esitada näituseprioriteedi nõudmiseks;

               (c)ELi kaubamärgi avaldatava taotluse üksikasjad;

               (d)taotluse osadeks jagamist käsitleva avalduse üksikasjad, sellise avalduse ametipoolse menetlemise kord ning avaldatava jagatud taotluse üksikasjad;

               (e)registreerimistunnistuse sisu ja vorm;

               (f)registreeringu osadeks jagamist käsitleva avalduse üksikasjad ning sellise avalduse ametipoolse menetlemise kord;

               (g)muutmise ning nime või aadressi muutmise avalduste üksikasjad;

               (h)ülemineku registreerimise taotluse üksikasjad, üleandmise kindlakstegemiseks vajalikud dokumendid ning osalise üleandmise taotluste menetlemise kord;

               (i)loobumise avalduse üksikasjad ning kolmanda poole nõusolekut tõendavad dokumendid;

               (j)ELi kollektiivkaubamärgi kasutamist reguleerivates eeskirjades ja ELi sertifitseerimismärgi kasutamist reguleerivates eeskirjades sisalduvad üksikasjad;

               (k)menetluses vajalike ja tegelikult kantud menetluskulude maksimummäärad;

               (l)Euroopa Liidu kaubamärgibülletäänis ja ameti teatajas avaldamise teatavad üksikasjad;

               (m)ameti ning liikmesriikide asutuste vahelise teabevahetuse ja toimikute tutvumiseks andmise üksikasjalik kord;

               (n)muutmisavalduste ja muutmisavalduste avaldamise üksikasjad;

               (o)see, millises ulatuses võidakse ameti kirjalikus menetluses kasutatavaid tõendavaid dokumente esitada liidu mis tahes ametlikus keeles, kirjaliku tõlke vajadus ning kirjalikele tõlgetele esitatavad nõuded;

               (p)vastulausete osakonna ja tühistamisosakonna ühe liikme poolt vastu võetavad otsused;

               (q)seoses märkide rahvusvahelise registreerimisega:

               i)rahvusvahelise taotluse esitamise vorm;

               ii)rahvusvahelisele büroole teatatavad kehtetuks tunnistamise asjaolud ja otsused ning sellekohase teate esitamise aeg;

               iii)rahvusvahelise registreerimise järel tehtava territoriaalse kaitse laiendamise taotluse üksikasjalikud nõuded;

               iv)rahvusvaheliseks registreerimiseks esitatava vanemusnõude üksikasjad ja rahvusvahelisele büroole edastatava teabe üksikasjad;

               v)rahvusvahelisele büroole saadetava ex officio esialgse keeldumise teate üksikasjad;

               vi)lõpliku õiguskaitse andmise või selle andmisest keeldumise üksikasjad;

               vii)kehtetuks tunnistamisest teatamise üksikasjad;

               viii)rahvusvahelise registreeringu muutmisavalduste ja avaldatavate muutmisavalduste üksikasjad;

               ix)muutmistaotluse üksikasjad.

               II jaotis
                  Taotlusmenetlus

               Artikkel 2
                  Taotluse üksikasjad

               1.ELi kaubamärgi taotlus sisaldab järgmisi andmeid:

               (a)taotlus kaubamärgi registreerimiseks ELi kaubamärgina;

               (b)taotleja nimi ja aadress ning selle riigi nimi, kus on taotleja elu- või asukoht või ettevõte. Füüsiliste isikute puhul märgitakse isiku perekonnanimi või -nimed ja eesnimi või -nimed. Juriidiliste isikute ja määruse (EÜ) nr 207/2009 artikli 3 reguleerimisalasse kuuluvate organite puhul märgitakse nende ametlik nimi koos ettevõtte õigusliku vormiga, mida võib tavapärasel viisil lühendada. Märkida võib ka äriühingu riikliku identifitseerimisnumbri, kui see on olemas. Amet võib nõuda, et taotleja esitaks telefoninumbrid või muud tegevdirektori poolt määratud kontaktandmed elektrooniliste sidevahendite abil suhtlemiseks. Põhimõtteliselt esitatakse iga taotleja puhul üks aadress. Kui on märgitud mitu aadressi, võetakse arvesse üksnes esimest, välja arvatud juhul, kui taotleja määrab ühe aadressidest kättetoimetamisaadressiks. Kui identifitseerimisnumber on ameti poolt juba antud, piisab sellest, kui taotleja teatab selle numbri ja taotleja nime;

               (c)määruse (EÜ) nr 207/2009 artikli 28 lõike 2 kohane loetelu kaupadest või teenustest, mille jaoks kaubamärki tahetakse registreerida. See loetelu võib täielikult või osaliselt põhineda terminitel, mis valitakse ameti kättesaadavaks tehtud aktsepteeritud terminite andmebaasist;

               (d)käesoleva määruse artikli 3 kohane kaubamärgi kujutis;

               (e)kui taotleja on määranud endale esindaja, siis esindaja nimi ja tema tegevuskoha aadress või identifitseerimisnumber punkti b kohaselt; kui esindajal on mitu tegevuskoha aadressi või kui on mitu eri tegevuskohtadega esindajat, võetakse kättetoimetamisaadressina arvesse ainult esimesena nimetatud aadressi, v.a juhul, kui taotluses on märgitud, millist aadressi kättetoimetamisaadressina kasutada;

               (f)kui määruse (EÜ) nr 207/2009 artikli 30 kohaselt nõutakse varasema taotluse prioriteeti, sellekohane avaldus, millesse märgitakse varasema taotluse esitamise kuupäev ja riik, milles või mille jaoks taotlus oli esitatud;

               (g)kui määruse (EÜ) nr 207/2009 artikli 33 kohaselt nõutakse näituseprioriteeti, sellekohane avaldus, millesse märgitakse näituse nimi ja kaupade või teenuste esmaesitluse kuupäev;

               (h)kui määruse (EÜ) nr 207/2009 artikli 34 lõike 1 kohaselt nõutakse ühe või mitme liikmesriigis registreeritud varasema kaubamärgi, sealhulgas Beneluxi maades registreeritud kaubamärgi või liikmesriigis kehtivate rahvusvaheliste lepete alusel registreeritud kaubamärgi vanemust, sellekohane avaldus, millesse märgitakse liikmesriik või liikmesriigid, milles või mille jaoks varasem kaubamärk on registreeritud, asjaomase registreeringu jõustumise kuupäev, asjaomase registreeringu number ning kaubad või teenused, mille jaoks kaubamärk on registreeritud. Sellise avalduse võib esitada ka määruse (EÜ) nr 207/2009 artikli 34 lõikes 1a osutatud tähtaja jooksul;

               (i)vajaduse korral kinnitus selle kohta, et taotlus on esitatud ELi kollektiivkaubamärgi registreerimiseks määruse (EÜ) nr 207/2009 artikli 66 kohaselt või ELi sertifitseerimismärgi registreerimiseks määruse (EÜ) nr 207/2009 artikli 74a kohaselt;

               (j)täpsustus selle kohta, millises keeles on taotlus esitatud ja milline on teine keel määruse (EÜ) nr 207/2009 artikli 119 lõike 3 kohaselt;

               (k)taotleja või taotleja esindaja allkiri vastavalt komisjoni delegeeritud määruse (EL) .../...
                  6
                artikli 63 lõikele 1;

               (l)vajaduse korral määruse (EÜ) nr 207/2009 artikli 38 lõikes 1 või 2 osutatud otsinguaruande taotlus.

               2.Taotlus võib sisaldada väidet, et märk on kasutamise käigus omandanud eristusvõime määruse (EÜ) nr 207/2009 artikli 7 lõike 3 tähenduses, ning märget selle kohta, kas tegemist on põhi- või kõrvalnõudega. Sellise nõude võib esitada ka määruse (EÜ) nr 207/2009 artikli 37 lõike 3 teises lauses osutatud tähtaja jooksul.

               3.ELi kollektiivkaubamärgi või ELi sertifitseerimismärgi taotlus võib sisaldada märgi kasutamist reguleerivaid eeskirju. Kui neid eeskirju ei ole taotluses märgitud, esitatakse need määruse (EÜ) nr 207/2009 artikli 67 lõikes 1 ja artikli 74b lõikes 1 osutatud tähtaja jooksul.

               4.Kui taotlejaid on rohkem kui üks, võib taotlus sisaldada ühe taotleja või esindaja nimetamist ühiseks esindajaks.

               Artikkel 3
                  Kaubamärgi kujutamine

               1.Kaubamärki kujutatakse mis tahes asjakohasel kujul üldiselt kättesaadavat tehnoloogiat kasutades, tingimusel et kaubamärki on võimalik registris reprodutseerida viisil, mis on selge, täpne, iseenesest täielik, kergesti kättesaadav, arusaadav, püsiv ja objektiivne, nii et pädevatel asutustel ja üldsusel oleks võimalik teha selgelt ja täpselt kindlaks kaubamärgi omanikule tagatud kaitse sisu.

               2.Kaubamärgi kujutis määrab kindlaks registreeritava eseme. Kui kujutisega koos on esitatud lõike 3 punkti d, e, f alapunkti ii või punkti h või lõike 4 kohane kirjeldus, siis peab see kirjeldus vastama kujutisele ja ei tohi olla sellest laiem.

               3.Kui taotlus käsitleb mõnda punktides a–j loetletud kaubamärgi liiki, peab see sisaldama sellekohast märget. Ilma et see piiraks lõigete 1 või 2 kohaldamist, peavad kaubamärgi liik ja selle kujutis olema omavahel vastavuses järgmiselt:

               (a)juhul kui kaubamärk koosneb üksnes sõnadest või tähtedest, numbritest, muudest standardsetest tüpograafilistest märkidest või nende kombinatsioonist (sõnamärgist), siis esitatakse märgi kujutamiseks märgi reproduktsioon standardkirjas ja -vormingus, ilma graafiliste elementide või värvideta;

               (b)juhul kui kaubamärgi juures on kasutatud mittestandardseid stiliseeritud kirjamärke või vormingut, graafilisi elemente või värvi (kujutismärk), sh märgid, mis koosnevad üksnes kujutiselementidest või sõnaliste ja kujutiselementide kombinatsioonist, siis esitatakse kaubamärgi kujutamiseks märgi reproduktsioon koos kõigi selle elementide ja vajaduse korral värvidega;

               (c)juhul kui kaubamärk koosneb kolmemõõtmelisest kujundist, kaasa arvatud anum, pakend, toode ise või nende välimus, või laieneb sellele (kujumärk), siis esitatakse kaubamärgi kujutamiseks kas kuju graafiline reproduktsioon, sh arvuti abil loodud kujutis, või fotoreproduktsioon. Graafiline või fotoreproduktsioon võib hõlmata eri vaateid. Kui kujutist ei esitata elektrooniliselt, võib see hõlmata kuni kuut eri vaadet;

               (d)juhul kui kaubamärk moodustub erilisest viisist, kuidas märk on tootele asetatud või kinnitatud (asendmärk), siis esitatakse kaubamärgi kujutamiseks reproduktsioon, mis võimaldab nõuetekohaselt kindlaks määrata märgi asendi ja suuruse või proportsiooni asjaomase kauba suhtes. Elemendid, mis ei kuulu registreeritava eseme juurde, tähistatakse visuaalselt eelistatavalt katkend- või punktiirjoonega. Kujutisega võib olla kaasas kirjeldus, mis täpsustab, kuidas märk on kaubale kinnitatud;

               (e)juhul kui kaubamärk koosneb üksnes reeglipäraselt korduvatest elementidest (musterkaubamärk), siis esitatakse kaubamärgi kujutamiseks reproduktsioon, millel on näha märgi kordumismuster. Kujutisega võib olla kaasas kirjeldus, mis täpsustab, kuidas selle elemendid reeglipäraselt korduvad;

               (f)juhul kui tegemist on värvimärgiga,

               i) kui kaubamärk koosneb vaid ühest piirjoonteta värvitoonist, siis esitatakse märgi kujutamiseks värvireproduktsioon ja märgitakse värv, viidates üldtunnustatud värvikoodile;

               ii) kui kaubamärk koosneb vaid piirjoonteta värvitoonide kombinatsioonist, siis esitatakse märgi kujutamiseks reproduktsioon värvide kombinatsiooni süstemaatilise paigutusega ühtsel ja ette kindlaks määratud viisil ning märgitakse värvid, viidates üldtunnustatud värvikoodile. Lisada võib värvide süstemaatilise paigutuse üksikasjaliku kirjelduse;

               (g)juhul kui kaubamärk koosneb üksnes helist või helikombinatsioonist (helimärk), siis esitatakse kaubamärgi kujutamiseks vastavat heli taasesitav helifail või täpne noodikiri;

               (h)juhul kui kaubamärk koosneb märgielementide liikumisest või asukohavahetusest või laieneb sellele (liikumismärk), siis esitatakse märgi kujutamiseks liikumist või asukohavahetust kujutav videofail või stoppkaadrite jada. Stoppkaadrite esitamisel võib need nummerdada või lisada selgituse nende järjekorra kohta;

               (i)juhul kui kaubamärk koosneb liikumise ja heli kombinatsioonist või laieneb sellele (multimeediamärk), siis esitatakse märgi kujutamiseks audiovisuaalfail, mis sisaldab vastavat pildi ja heli kombinatsiooni;

               (j)juhul kui kaubamärk koosneb holograafilistest elementidest (hologramm-märk), siis esitatakse kaubamärgi kujutamiseks videofail või graafiline või fotoreproduktsioon vaadetega, mis on vajalikud tervikliku holograafilise efekti piisavaks kindlaksmääramiseks.

               4.Kui kaubamärk ei kuulu ühegi lõikes 3 loetletud liigi alla, peab selle kujutis vastama lõikes 1 sätestatud nõuetele; lisada võib kirjelduse.

               5.Kui kujutis esitatakse elektroonilisel teel, määrab ameti tegevdirektor kindlaks elektroonilise faili formaadi ja suuruse ning muud asjakohased tehnilised andmed.

               6.Kui kujutist ei esitata elektroonilisel teel, reprodutseeritakse kaubamärk ühel taotluse tekstile lisatud lehel. Üks leht, millel märk reprodutseeritakse, ei ole suurem kui DIN A4 formaat (kõrgus 29,7 cm, laius 21 cm), ja sellel esitatakse kõik asjakohased vaated või pildid. Lehe igasse serva jäetakse vähemalt 2,5 cm laiune veeris.

               7.Kui märgi õige orientatsioon ei ole ilmne, täpsustatakse seda sõna „top“ lisamisega igale reproduktsioonile.

               8.Märgi reproduktsiooni kvaliteet peab olema selline, et seda oleks võimalik

               (a)vähendada kuni 8 cm laiuseni ja 8 cm kõrguseni või

               (b)suurendada kuni 8 cm laiuseni ja 8 cm kõrguseni.

               9.Näidise või näidiseksemplari esitamist ei loeta kaubamärgi nõuetekohaseks kujutamiseks.

               Artikkel 4
                  Prioriteedinõude esitamine

               1.Kui koos taotlusega nõutakse ühe või mitme varasema taotluse prioriteeti määruse (EÜ) nr 207/2009 artikli 30 kohaselt, märgib taotleja varasema taotluse numbri ning esitab varasema taotluse ärakirja kolme kuu jooksul pärast taotluse esitamise kuupäeva. Ärakirjas peab olema märgitud varasema taotluse esitamise kuupäev.

               2.Kui varasem taotlus, millele prioriteetsust nõutakse, ei ole ühes ameti töökeeltest, esitab taotleja ameti nõudmise korral ametile ameti määratava tähtaja jooksul varasema taotluse tõlke sellesse ameti töökeelde, mis on taotluse esimene või teine keel.

               3.Kui prioriteedinõue on seotud ühe või mitme varasema registreeringuga, kohaldatakse mutatis mutandis lõikeid 1 ja 2.

               Artikkel 5
                  Näituseprioriteet

               Kui koos taotlusega nõutakse näituseprioriteeti määruse (EÜ) nr 207/2009 artikli 33 lõike 1 kohaselt, esitab taotleja kolme kuu jooksul pärast esitamiskuupäeva näitusel tööstusomandi õiguskaitse eest vastutanud asutuse väljastatud tõendi. See tõend peab kinnitama, et kaubamärki kasutati taotluses hõlmatud kaupade ja teenuste jaoks. Ühtlasi peab tõend sisaldama näituse avamiskuupäeva ning avaliku esmakasutamise kuupäeva, kui see erineb avamiskuupäevast. Tõendile tuleb lisada asutuse poolt nõuetekohaselt kinnitatud selgitus märgi tegeliku kasutamise kohta.

               Artikkel 6
                  Siseriikliku kaubamärgi vanemuse nõudmine enne ELi kaubamärgi registreerimist

               Määruse (EÜ) nr 207/2009 artikli 34 lõikes 1 osutatud varem registreeritud kaubamärgi vanemuse nõudmisel vastavalt määruse (EÜ) nr 207/2009 artikli 34 lõikele 1a esitab taotleja asjaomase registreeringu ärakirja kolme kuu jooksul alates vanemuse nõude kättesaamisest ameti poolt.

               Artikkel 7
                  Taotluse avaldamisel esitatavad andmed

               Taotluse avaldamisel esitatakse järgmised andmed:

               (a)taotleja nimi ja aadress;

               (b)kui taotleja on määranud esindaja, kes ei kuulu määruse (EÜ) nr 207/2009 artikli 92 lõike 3 esimese lause reguleerimisalasse, siis selle esindaja nimi ja tegevuskoha aadress. Kui sama tegevuskohaga esindajaid on rohkem kui üks, avaldatakse ainult esimesena nimetatud esindaja nimi ja tegevuskoha aadress, mille järele lisatakse sõnad „ja teised“. Kui on kaks või enam esindajat erinevate tegevuskohtadega, avaldatakse ainult käesoleva määruse artikli 2 lõike 1 punkti e kohaselt kindlaksmääratud kättetoimetamisaadress. Kui delegeeritud määruse (EL) .../... artikli 74 lõike 8 kohaselt on määratud esindajate ühendus, avaldatakse ainult ühenduse nimi ja tegevuskoha aadress;

               (c)märgi kujutis, vajaduse korral koos artiklis 3 osutatud osade ja kirjeldustega. Elektroonilise failina esitatud kujutis tehakse kättesaadavaks lingi kaudu sellele failile;

               (d)loetelu kaupadest või teenustest, mis on liigitatud vastavalt Nizza klassifikatsiooni klassidele nii, et iga rühma ees on klassi number, millesse kaupade või teenuste rühm kuulub, ning rühmad on selle klassifikatsiooni kohases klasside järjestuses;

               (e)esitamiskuupäev ja toimiku number;

               (f)vajaduse korral andmed määruse (EÜ) nr 207/2009 artikli 30 kohaselt taotleja esitatud prioriteedinõude kohta;

               (g)vajaduse korral andmed määruse (EÜ) nr 207/2009 artikli 33 kohaselt taotleja esitatud näituseprioriteedi nõude kohta;

               (h)vajaduse korral andmed määruse (EÜ) nr 207/2009 artikli 34 kohaselt taotleja esitatud vanemuse nõude kohta;

               (i)vajaduse korral määruse (EÜ) nr 207/2009 artikli 7 lõike 3 kohane kinnitus selle kohta, et märk on kasutamise käigus muutunud neid kaupu või teenuseid eristavaks, mille jaoks registreerimist taotletakse;

               (j)vajaduse korral kinnitus, et taotlus käsitleb ELi kollektiivkaubamärki või ELi sertifitseerimismärki;

               (k)märge keele kohta, milles taotlus on esitatud, ja taotleja poolt märgitud teise keele kohta määruse (EÜ) nr 207/2009 artikli 119 lõike 3 kohaselt;

               (l)vajaduse korral kinnitus selle kohta, et taotlus on seotud Euroopa Liitu nimetava rahvusvahelise registreeringu muutmisega vastavalt määruse (EÜ) nr 207/2009 artikli 161 lõikele 2, lisaks rahvusvahelise registreeringu kuupäev vastavalt Madridi protokolli artikli 3 lõikele 4 või rahvusvahelisele registreerimisele järgnev territoriaalse kaitse Euroopa Liidule laiendamise rahvusvahelisse registrisse kandmise kuupäev vastavalt Madridi protokolli artikli 3ter lõikele 2 ning vajaduse korral rahvusvahelise registreeringu prioriteedikuupäev.

               Artikkel 8
                  Taotluse osadeks jagamine

               1.Määruse (EÜ) nr 207/2009 artikli 44 kohane avaldus taotluse osadeks jagamise kohta sisaldab järgmisi andmeid:

               (a)taotluse toimiku number;

               (b)taotleja nimi ja aadress käesoleva määruse artikli 2 lõike 1 punkti b kohaselt;

               (c)jagatud taotlusse osasse kuuluvate kaupade või teenuste loetelu või kui soovitakse jagada rohkem kui üheks jagatud taotluseks, siis ka iga jagatud taotlusega hõlmatud kaupade või teenuste loetelu;

               (d)algse taotlusega hõlmatuks jäävate kaupade või teenuste loetelu.

               2.Amet avab jagatud taotluse kohta eraldi toimiku, mis koosneb algset taotlust sisaldava toimiku täielikust ärakirjast, sellele lisatud osadeks jagamise avaldusest ning viimasega seotud kirjavahetusest. Amet annab jagatud taotlusele uue numbri.

               3.Jagatud taotlus sisaldab avaldamisel artiklis 7 sätestatud märkeid ja andmeid.

               III jaotis
                  Registreerimiskord

               Artikkel 9
                  Registreerimistunnistus

               Määruse (EÜ) nr 207/2009 artikli 45 lõike 2 kohaselt välja antud registreerimistunnistus sisaldab määruse (EÜ) nr 207/2009 artikli 87 lõikes 2 loetletud registrikandeid ning kinnitust selle kohta, et need kanded on registrisse tehtud. Kui märgi kujutis on esitatud elektroonilise failina, tehakse sellele vastav kanne kättesaadavaks lingi kaudu sellele failile. Tunnistusele lisatakse vajaduse korral väljavõte, mis sisaldab kõiki määruse (EÜ) nr 207/2009 artikli 87 lõike 3 kohaselt registrisse tehtavaid kandeid ning kinnitust selle kohta, et need kanded on registrisse tehtud.

               Artikkel 10
                  Registreeringu muutmise avalduse üksikasjad

               Määruse (EÜ) nr 207/2009 artikli 48 lõike 2 kohane registreeringu muutmise avaldus sisaldab järgmisi andmeid:

               (a)ELi kaubamärgi registreerimisnumber;

               (b)ELi kaubamärgi omaniku nimi ja aadress käesoleva määruse artikli 2 lõike 1 punkti b kohaselt;

               (c)märge selle kohta, millist ELi kaubamärgi kujutise osa soovitakse muuta, ning selle muudetud versioon vastavalt määruse (EÜ) nr 207/2009 artikli 48 lõikele 3;

               (d)käesoleva määruse artikli 3 kohane muudetud ELi kaubamärgi kujutis.

               Artikkel 11
                  Registreeringu osadeks jagamise avaldus

               1.Määruse (EÜ) nr 207/2009 artikli 49 lõike 1 kohane registreeringu osadeks jagamise avaldus sisaldab järgmisi andmeid:

               (a)ELi kaubamärgi registreerimisnumber;

               (b)ELi kaubamärgi omaniku nimi ja aadress käesoleva määruse artikli 2 lõike 1 punkti b kohaselt;

               (c)jagatud registreeringuga hõlmatud kaupade või teenuste loetelu või kui taotletakse jagamist rohkem kui üheks jagatud registreeringuks, siis kõikide jagatud registreeringutega hõlmatud kaupade või teenuste loetelud;

               (d)algse registreeringuga hõlmatuks jäävate kaupade või teenuste loetelu.

               2.Amet avab jagatud registreeringu kohta eraldi toimiku, millesse kuulub algset registreeringut käsitleva toimiku täielik ärakiri, sealhulgas osadeks jagamise avaldus ja sellega seotud kirjavahetus. Amet annab jagatud registreeringule uue registreerimisnumbri.

               Artikkel 12
                  ELi kaubamärgi omaniku või ELi kaubamärgi taotleja nime või aadressi muutmise avalduse sisu

               Määruse (EÜ) nr 207/2009 artikli 48a lõike 1 kohane registreeritud ELi kaubamärgi omaniku nime või aadressi muutmise avaldus sisaldab järgmisi andmeid:

               (a)ELi kaubamärgi registreerimisnumber;

               (b)ELi kaubamärgi omaniku registrijärgne nimi ja aadress, v.a juhul, kui amet on juba andnud omanikule identifitseerimisnumbri; sel juhul piisab, kui taotleja teatab selle numbri ja omaniku nime;

               (c)ELi kaubamärgi omaniku uus nimi või aadress käesoleva määruse artikli 2 lõike 1 punkti b kohaselt.

               ELi kaubamärgi taotleja nime või aadressi muutmise avalduse suhtes kohaldatakse mutatis mutandis esimese lõigu punkte b ja c. Selline avaldus sisaldab ka taotluse numbrit.

               IV jaotis
                  Üleandmine

               Artikkel 13
                  Üleandmise registreerimise taotlus

               1.Määruse (EÜ) nr 207/2009 artikli 17 lõike 5a kohase üleandmise registreerimise taotlus sisaldab järgmisi andmeid:

               (a)ELi kaubamärgi registreerimisnumber;

               (b)uue omaniku andmed käesoleva määruse artikli 2 lõike 1 punkti b kohaselt;

               (c)kui üleandmine ei hõlma kõiki registreeritud kaupu või teenuseid, siis andmed registreeritud kaupade või teenuste kohta, mis on üleandmisega seotud;

               (d)tõendid, mis kinnitavad üleandmise toimumist kooskõlas määruse (EÜ) nr 207/2009 artikli 17 lõigetega 2 ja 3.

               (e)vajaduse korral uue omaniku esindaja nimi ja tegevuskoha aadress, mis tuleb märkida kooskõlas käesoleva määruse artikli 2 lõike 1 punktiga e;

               2.ELi kaubamärgi taotluse üleandmise registreerimise taotluse suhtes kohaldatakse mutatis mutandis lõike 1 punkte b–e.

               3.Lõike 1 punkti d kohaldamisel on piisavaks tõendiks üleandmise kohta:

               (a)üleandmise registreerimise taotluse allkirjastamine registreeritud omaniku või tema esindaja ja õigusjärglase või tema esindaja poolt;

               (b)kui taotluse esitab registreeritud omanik või tema esindaja, siis õigusjärglase või tema esindaja allkirjaga deklaratsioon selle kohta, et ta nõustub ülemineku registreerimisega;

               (c)kui registreeringu taotluse esitab õigusjärglane, registreeritud omaniku või tema esindaja allkirjaga avaldus selle kohta, et registreeritud omanik on nõus õigusjärglase registreerimisega;

               (d)täidetud üleandmisvormi või -dokumendi allkirjastamine registreeritud omaniku või tema esindaja ning õigusjärglase või tema esindaja poolt vastavalt delegeeritud määruse (EL) .../... artikli 65 lõike 1 punktile e.

               Artikkel 14
                  Osalise üleandmise taotluste menetlemine

               1.Kui üleandmise registreerimise taotlus on seotud ainult mõne kauba või teenusega, mille jaoks kaubamärk on registreeritud, jagab taotleja algses registreeringus olevad kaubad või teenused järelejäänud registreeringu ja osalise üleandmise taotluse vahel nii, et kaubad või teenused järelejäänud ja uues registreeringus ei kattu.

               2.Amet avab uue registreeringu kohta eraldi toimiku, mis koosneb algse registreeringu toimiku täielikust ärakirjast ning sellele lisatud osalise üleandmise registreerimise taotlusest ning sellega seotud kirjavahetusest. Amet annab uuele registreeringule ka uue registreerimisnumbri.

               3.ELi kaubamärgi taotluse üleandmise registreerimise taotluse suhtes kohaldatakse mutatis mutandis lõikeid 1 ja 2. Amet annab uuele ELi kaubamärgi taotlusele uue numbri.

               V jaotis
                  Loobumine

               Artikkel 15
                  Loobumine

               1.Määruse (EÜ) nr 207/2009 artikli 50 lõike 2 kohase loobumise avaldus sisaldab järgmisi andmeid:

               (a)ELi kaubamärgi registreerimisnumber;

               (b)omaniku nimi ja aadress käesoleva määruse artikli 2 lõike 1 punkti b kohaselt;

               (c)kui loobumine on seotud ainult mõne kauba või teenusega, mille jaoks kaubamärk on registreeritud, siis märge nende kaupade või teenuste kohta, mille kohta registreering jääb kehtima.

               2.Kui registrisse on kantud kolmanda isiku õigus ELi kaubamärgile, siis loetakse kolmanda isiku loobumisega nõustumise piisavaks tõendiks see, kui selle õiguse omanik või tema esindaja on loobumisavaldusele alla kirjutanud.

               VI jaotis
                  ELi kollektiivkaubamärgid ja ELi sertifitseerimismärgid

               Artikkel 16
                  ELi kollektiivkaubamärkide kasutamist reguleerivate eeskirjade üksikasjad

               Määruse (EÜ) nr 207/2009 artikli 67 lõikes 1 osutatud ELi kollektiivkaubamärke reguleerivates eeskirjades esitatakse:

               (a)taotleja nimi;

               (b)ühenduse eesmärk või eesmärk, milleks avalik-õiguslik juriidiline isik on loodud;

               (c)ühendust või avalik-õiguslikku juriidilist isikut esindama volitatud organid;

               (d)ühenduse puhul liikmesuse tingimused;

               (e)ELi kollektiivkaubamärgi kujutis;

               (f)isikud, kellel on lubatud ELi kollektiivkaubamärki kasutada;

               (g)vajaduse korral ELi kollektiivkaubamärgi kasutamist reguleerivad tingimused, kaasa arvatud sanktsioonid;

               (h)ELi kollektiivkaubamärgiga hõlmatud kaubad või teenused, sh vajaduse korral mis tahes piirangud, mis on tingitud määruse (EÜ) nr 207/2009 artikli 7 lõike 1 punktide j, k või l kohaldamisest;

               (i)vajaduse korral määruse (EÜ) nr 207/2009 artikli 67 lõike 2 teises lauses osutatud luba.

               Artikkel 17
                  ELi sertifitseerimismärkide kasutamist reguleerivate eeskirjade üksikasjad

               Määruse (EÜ) nr 207/2009 artiklis 74b osutatud ELi sertifitseerimismärke reguleerivates eeskirjades esitatakse:

               (a)taotleja nimi;

               (b)avaldus selle kohta, et taotleja vastab määruse (EÜ) nr 207/2009 artikli 74a lõikes 2 sätestatud nõuetele;

               (c)ELi sertifitseerimismärgi kujutis;

               (d)ELi sertifitseerimismärgiga hõlmatud kaubad või teenused;

               (e)ELi sertifitseerimismärgiga sertifitseeritavate kaupade või teenuste omadused, nt kaupade materjal või valmistamise viis või teenuste osutamise viis, kvaliteet või täpsus;

               (f)ELi sertifitseerimismärgi kasutamist reguleerivad tingimused, kaasa arvatud sanktsioonid;

               (g)isikud, kellel on lubatud ELi sertifitseerimismärki kasutada;

               (h)viis, kuidas sertifitseerimisasutus nimetatud omadusi testib ja ELi sertifitseerimismärgi kasutust kontrollib.

               VII jaotis
                  Kulud

               Artikkel 18
                  Kulude maksimummäärad

               1.Määruse (EÜ) nr 207/2009 artikli 85 lõike 1a esimeses lõigus osutatud kulud kannab menetluse kaotanud pool, arvestades järgmisi maksimummäärasid:

               (a)kui menetluse võitnud poolel ei ole oma esindajat, siis selle poole ühe isiku elamis- ja reisikulud edasi-tagasi sõiduks elukoha või tegevuskoha ning delegeeritud määruse (EL) .../... artikli 49 kohase suulise menetluse toimumiskoha vahel järgmiselt:

               i) esimese klassi rongipileti hind koos tavaliste sõidu lisakuludega, kui sõidu kogupikkus mööda raudteed ei ületa 800 km, või turistiklassi lennupileti hind, kui sõidu kogupikkus mööda raudteed on üle 800 km või marsruut hõlmab mere ületamist;

               ii) elamiskulud vastavalt nõukogu määrusega (EMÜ, Euratom, ESTÜ) nr 259/68
                  7
                kehtestatud Euroopa Liidu ametnike personalieeskirjade ning liidu muude teenistujate teenistustingimuste VII lisa artiklile 13;

               (b)määruse (EÜ) nr 207/2009 artikli 93 lõikes 1 nimetatud esindajate reisikulud vastavalt selle lõike punkti a alapunkti i määradele;

               (c)menetluse võitnud poolele esindamisega seoses tekkinud kulu määruse (EÜ) nr 207/2009 artikli 93 lõike 1 tähenduses järgmiselt:

               i) vastulausemenetluses: 300 eurot;

               ii) ELi kaubamärgi tühistamise või kehtetuks tunnistamise menetluses: 450 eurot;

               iii) apellatsioonimenetluses: 550 eurot;

               iv) kui on toimunud suuline menetlus, kuhu pooled on kutsutud vastavalt delegeeritud määruse (EL) .../... artiklile 49, suurendatakse punktides i, ii või iii osutatud summat 400 euro võrra.

               2.Kui on mitu ELi kaubamärgi taotluse või registreeringu omanikku või taotlejat või mitu vastulause esitajat või tühistamise või kehtetuks tunnistamise taotlejat, kes on koos esitanud vastulause või tühistamistaotluse või kehtetuks tunnistamise taotluse, kannab menetluse kaotanud pool üksnes ühe sellise isiku lõike 1 punktis a osutatud kulud.

               3.Kui menetluse võitnud poolt esindab rohkem kui üks esindaja määruse (EÜ) nr 207/2009 artikli 93 lõike 1 tähenduses, kannab menetluse kaotanud pool ainult ühe sellise isiku poolt käesoleva artikli lõike 1 punktides b ja c osutatud kulud.

               4.Menetluse kaotanud pool ei ole kohustatud tasuma muid ameti menetluse võitnud poole kulusid, kulutusi ja lõive kui need, millele on osutatud lõigetes 1–3.

               VIII jaotis
                  Perioodilised väljaanded

               Artikkel 19
               Perioodilised väljaanded

               1.Kui andmed avaldatakse Euroopa Liidu kaubamärgibülletäänis vastavalt määrusele (EÜ) nr 207/2009, delegeeritud määrusele (EL) .../... või käesolevale määrusele, loetakse bülletääni avaldamiskuupäev andmete avaldamise kuupäevaks.

               2.Kui kaubamärgi registreerimisega seotud registrikanded ei sisalda avaldatud taotlusega võrreldes muudatusi, avaldatakse sellised registrikanded viidetena avaldatud taotluse andmetele.

               3.Amet võib teha ameti teataja numbrid üldsusele elektrooniliselt kättesaadavaks.

               IX jaotis
                  Halduskoostöö

               Artikkel 20
                  Teabevahetus ameti ja liikmesriikide pädevate asutuste vahel

               1.Ilma et see piiraks määruse (EÜ) nr 207/2009 artikli 123c kohaldamist, edastavad amet ja liikmesriikide tööstusomandi õiguskaitse keskametid, sh Beneluxi intellektuaalomandibüroo, taotluse korral üksteisele vajalikku teavet ELi kaubamärgi taotluste või siseriikliku kaubamärgi taotluste esitamise kohta, nende taotlustega seotud menetluste kohta ja menetluste tulemusena registreeritud märkide kohta.

               2.Amet ja liikmesriikide kohtud või ametiasutused vahetavad teavet määruse (EÜ) nr 207/2009 kohaldamiseks otse või liikmesriikide tööstusomandi õiguskaitse keskametite kaudu.

               3.Lõigete 1 ja 2 kohase teabevahetusega kaasnevad kulud kannab teavet edastav ametiasutus. Sellise teabe vahetamise eest lõivu ei tasuta.

               Artikkel 21
                  Toimikute tutvumiseks andmine

               1.ELi kaubamärgi taotluste ja ELi registreeritud kaubamärkidega seotud toimikutega tutvumisel liikmesriikide kohtute või ametiasutuste poolt võimaldatakse tutvuda originaaldokumentide või nende ärakirjadega või kui toimik on salvestatud muude tehniliste vahenditega, siis nende salvestistega.

               2.ELi kaubamärgi taotluste ja registreeritud ELi kaubamärkidega seotud toimikute või nende ärakirjade edastamise ajal liikmesriikide kohtutele või prokuratuuridele nimetab amet piirangud, mis kehtivad nende toimikutega tutvumise suhtes määruse (EÜ) nr 207/2009 artikli 88 kohaselt.

               3.Liikmesriikide kohtud või riigiprokuratuurid võivad oma menetluse käigus esitada ameti edastatud toimikud või nende ärakirjad kolmandatele isikutele tutvumiseks. Sellise tutvumise suhtes kohaldatakse määruse (EÜ) nr 207/2009 artikli 88 sätteid.

               X jaotis
                  Muutmine

               Artikkel 22
                  Muutmisavalduse üksikasjad

               Määruse (EÜ) nr 207/2009 artikli 112 kohane ELi kaubamärgi taotluse või ELi registreeritud kaubamärgi siseriikliku kaubamärgi taotluseks muutmise avaldus sisaldab järgmisi andmeid:

               (a)muutmise taotleja nimi ja aadress käesoleva määruse artikli 2 lõike 1 punkti b kohaselt;

               (b)ELi kaubamärgi taotluse toimiku number või ELi kaubamärgi registreerimisnumber;

               (c)määruse (EÜ) nr 207/2009 artikli 112 lõike 1 punkti a või b kohane märge muutmise aluste kohta;

               (d)täpsustus selle kohta, millise liikmesriigi või milliste liikmesriikide suhtes muutmist taotletakse;

               (e)kui avaldus ei käi kõigi kaupade või teenuste kohta, mille jaoks avaldus on esitatud või mille jaoks kaubamärk on registreeritud, siis märge nende kaupade või teenuste kohta, mille suhtes muutmist taotletakse, ja kui muutmist taotletakse rohkem kui ühe liikmesriigi suhtes ning kaupade või teenuste loetelu ei ole kõigi liikmesriikide puhul samasugune, siis märge asjaomaste kaupade või teenuste kohta iga liikmesriigi puhul;

               (f)kui määruse (EÜ) nr 207/2009 artikli 112 lõike 6 kohast muutmist taotletakse põhjendusel, et ELi kaubamärk on kaotanud kehtivuse ELi kaubamärkide kohtu otsuse tulemusel, märgitakse otsuse jõustumise kuupäev ja esitatakse otsuse ärakiri, mis võib olla selles keeles, milles otsus tehti.

               Artikkel 23
                  Avaldatava muutmisavalduse üksikasjad

               Avaldatud muutmisavaldus sisaldab määruse (EÜ) nr 207/2009 artikli 113 lõike 2 kohaselt järgmisi andmeid:

               (a)selle ELi kaubamärgi toimiku number või registreerimisnumber, mille muutmist taotletakse;

               (b)viide taotluse varasemale avaldamisele või registreeringule Euroopa Liidu kaubamärgibülletäänis;

               (c)märge selle kohta, millise liikmesriigi või milliste liikmesriikide suhtes muutmist taotletakse;

               (d)kui muutmine ei hõlma kõiki kaupu või teenuseid, mille jaoks taotlus on esitatud või ELi kaubamärk registreeritud, siis märge kaupade või teenuste kohta, mille suhtes muutmist taotletakse;

               (e)kui muutmist taotletakse mitme liikmesriigi suhtes ning kaupade või teenuste loetelu ei ole kõigi liikmesriikide puhul samasugune, siis märge asjaomaste kaupade või teenuste kohta iga liikmesriigi puhul;

               (f)muutmisavalduse kuupäev.

               XI jaotis
                  Keeled

               Artikkel 24
                  Tõendavate dokumentide esitamine kirjalikus menetluses

               Kui käesolevas määruses või delegeeritud määruses (EL) .../... ei ole sätestatud teisiti, võib ameti kirjalikus menetluses kasutatavad tõendavad dokumendid esitada ükskõik millises liidu ametlikus keeles. Kui nimetatud dokumentide keel ei ole menetluse keel, nagu määratletud määruse (EÜ) nr 207/2009 artiklis 119, võib amet omal algatusel või teise poole põhjendatud taotluse korral nõuda, et tema määratud tähtajaks esitataks tõlge sellesse keelde.

               Artikkel 25
                  Tõlkestandard

               1.Dokumendi tõlke esitamisel ametile tuleb tagada, et tõlge võimaldab kindlaks teha dokumendi, mille kohta tõlge käib, ning taasesitab originaaldokumendi struktuuri ja sisu. Kui üks pooltest on teatanud, et üksnes dokumendi teatavad osad on asjakohased, võib esitada ainult nende osade tõlke.

               2.Kui määruses (EÜ) nr 207/2009, delegeeritud määruses (EL) .../... või käesolevas määruses ei ole sätestatud teisiti, ei loeta dokumenti, mille tõlkimine on kohustuslik, ameti poolt kättesaaduks järgmistel juhtudel:

               (a)kui amet saab tõlke pärast originaaldokumendi või tõlke nõuetekohase esitamistähtaja möödumist;

               (b)kui käesoleva määruse artiklis 26 osutatud kinnitust ei esitata ameti poolt ette nähtud tähtajaks.

               Artikkel 26
                  Tõlgete autentsus

               Vastupidiste tõendite või andmete puudumisel eeldab amet, et tõlge vastab asjaomasele originaaltekstile. Kahtluse korral võib amet nõuda kindlaksmääratud aja jooksul kinnituse esitamist tõlke algtekstile vastavuse kohta.

               XII jaotis
                  Ameti töökorraldus

               Artikkel 27
                  Otsused, mille võtab vastu vastulausete osakonna või tühistamisosakonna üks liige

               Määruse (EÜ) nr 207/2009 artikli 132 lõike 2 või artikli 134 lõike 2 kohaselt teeb järgmist liiki otsused üksainus vastulausete osakonna või tühistamisosakonna liige:

               (a)otsused kulude jaotamise kohta;

               (b)otsused tasutavate kulude summa kindlaksmääramise kohta vastavalt määruse (EÜ) nr 207/2009 artikli 85 lõikele 6;

               (c)otsused menetluse lõpetamise kohta või otsused, millega kinnitatakse, et puudub vajadus sisuliseks otsuseks;

               (d)otsused vastulause vastuvõetamatuna tagasilükkamise kohta enne delegeeritud määruse (EL) .../... artikli 6 lõikes 1 osutatud tähtaja lõppemist;

               (e)otsused menetluse peatamise kohta;

               (f)otsused mitme vastulause liitmise või eraldamise kohta delegeeritud määruse (EL) .../... artikli 9 lõike 1 kohaselt.

               XIII jaotis
                  Märkide rahvusvahelise registreerimise kord

               Artikkel 28
                  Rahvusvahelise taotluse esitamise vorm

               Vorm, mille amet on määruse (EÜ) nr 207/2009 artikli 147 lõike 1 kohase rahvusvahelise taotluse esitamiseks kättesaadavaks teinud, sisaldab kõiki Maailma Intellektuaalse Omandi Organisatsiooni rahvusvahelise büroo (edaspidi „rahvusvaheline büroo“) ametliku vormi elemente. Taotlejad võivad kasutada ka rahvusvahelise büroo ametlikku vormi.

               Artikkel 29
                  Rahvusvahelisele büroole teatatavad kehtetuks tunnistamise asjaolud ja otsused

               1.Amet teavitab rahvusvahelist bürood viie aasta jooksul alates rahvusvahelise registreeringu kuupäevast järgmistel juhtudel:

               (a)kui kõigi või osa rahvusvahelises registreeringus loetletud kaupade või teenuste rahvusvahelise registreerimise aluseks olev ELi kaubamärgitaotlus on tagasi võetud, tagasivõetuks loetud või lõpliku otsusega tagasi lükatud;

               (b)kui kõigi või osa rahvusvahelises registreeringus loetletud kaupade või teenuste rahvusvahelise registreeringu aluseks olev ELi kaubamärk on kehtivuse kaotanud, sest sellest on loobutud, registreeringut ei ole pikendatud, see on tühistatud või kehtetuks tunnistatud kas ameti lõpliku otsusega või rikkumise tõttu algatatud menetluses esitatud vastuhagi põhjal ELi kaubamärkide kohtu poolt;

               (c)kui ELi kaubamärgitaotlus või ELi kaubamärk, millel rahvusvaheline registreering põhines, on jagatud kaheks taotluseks või registreeringuks.

               2.Lõikes 1 osutatud teatises esitatakse:

               (a)rahvusvahelise registreeringu number;

               (b)rahvusvahelise registreeringu omaniku nimi;

               (c)põhitaotlust või põhiregistreeringut mõjutavad asjaolud ja otsused ning nende asjaolude ja otsuste kehtivuse alguse kuupäev;

               (d)lõike 1 punktides a või b osutatud juhul rahvusvahelise registreeringu kustutamise avaldus;

               (e)kui lõike 1 punktides a või b osutatud toiming mõjutab põhitaotlust või põhiregistreeringut ainult teatava osa kaupade või teenuste suhtes, siis nende kaupade või teenuste loetelu või mittemõjutatud kaupade või teenuste loetelu;

               (f)lõike 1 punktis c osutatud juhul kummagi ELi kaubamärgi taotluse või registreeringu number.

               3.Amet teavitab rahvusvahelist bürood, kui viieaastase ajavahemiku lõppedes alates rahvusvahelise registreeringu kuupäevast:

               (a)on esitatud apellatsioon eksperdi otsuse vastu lükata vastavalt määruse (EÜ) nr 207/2009 artiklile 37 tagasi ELi kaubamärgi taotlus, millel põhines rahvusvaheline registreering;

               (b)on esitatud vastulause ELi kaubamärgi taotlusele, millel põhines rahvusvaheline registreering;

               (c)on esitatud tühistamise või kehtetuks tunnistamise taotlus ELi kaubamärgi vastu, millel põhines rahvusvaheline registreering;

               (d)on ELi kaubamärkide registrisse tehtud märge selle kohta, et ELi kaubamärkide kohtusse on esitatud vastuhagi rahvusvahelise registreeringu aluseks oleva ELi kaubamärgi tühistamiseks või kehtetuks tunnistamiseks, kuid registris ei ole veel märget ELi kaubamärkide kohtu otsuse kohta vastuhagi suhtes.

               4.Kui lõikes 3 osutatud menetlused on lõpetatud lõpliku otsuse või registrikandega, teavitab amet sellest rahvusvahelist bürood vastavalt lõikele 2.

               5.Lõigete 1 ja 3 kohaldamisel hõlmab rahvusvahelise registreeringu aluseks olev ELi kaubamärk ELi kaubamärgi registreeringut, mis on tehtud rahvusvahelise taotluse aluseks oleva ELi kaubamärgi taotluse tulemusena.

               Artikkel 30
                  Rahvusvahelisele registreeringule järgnev territoriaalse kaitse laiendamise taotlus

               1.Ametile määruse (EÜ) nr 207/2009 artikli 149 lõike 1 kohaselt esitatav territoriaalse kaitse laiendamise taotlus vastab järgmistele nõuetele:

               (a)taotlus esitatakse ühel käesoleva määruse artiklis 31 osutatud vormidest ning see sisaldab kõiki selle vormi kohaselt nõutavaid märkeid ja teavet;

               (b)taotluses on viidatud rahvusvahelise registreeringu numbrile, millega taotlus on seotud;

               (c)kaupade või teenuste loetelu on hõlmatud rahvusvahelise registreeringu kaupade või teenuste loeteluga;

               (d)vastavalt andmetele rahvusvahelisel vormil on taotlejal kooskõlas Madridi protokolli artikli 2 lõike 1 punktiga ii ning artikli 3ter lõikega 2 õigus taotleda pärast rahvusvahelist registreerimist ameti kaudu territoriaalse kaitse laiendamist. .

               2.Kui territoriaalse kaitse laiendamise taotlus ei vasta kõigile lõikes 1 kehtestatud nõuetele, nõuab amet taotlejalt puuduste kõrvaldamist ameti poolt määratud tähtaja jooksul.

               Artikkel 31
                  Territoriaalse kaitse laiendamise taotluse esitamise vorm

               Vorm, mille amet on määruse (EÜ) nr 207/2009 artikli 149 lõike 1 kohase rahvusvahelisele registreeringule järgneva territoriaalse kaitse laiendamise taotluse esitamiseks kättesaadavaks teinud, sisaldab kõiki rahvusvahelise büroo ametliku vormi elemente. Taotlejad võivad kasutada ka rahvusvahelise büroo ametlikku vormi.

               Artikkel 32
                  Vanemusnõude esitamine ametile

               1.Ilma et see piiraks määruse (EÜ) nr 207/2009 artikli 34 lõike 6 kohaldamist, sisaldab määruse (EÜ) nr 207/2009 artikli 153a lõike 1 kohane vanemusnõue järgmisi andmeid:

               (a)rahvusvahelise registreeringu registreerimisnumber;

               (b)rahvusvahelise registreeringu omaniku nimi ja aadress käesoleva määruse artikli 2 lõike 1 punkti b kohaselt;

               (c)liikmesriik või liikmesriigid, kus või mille jaoks varasem kaubamärk on registreeritud;

               (d)asjaomase registreeringu number ja esitamiskuupäev;

               (e)märge kaupade või teenuste kohta, mille jaoks varasem kaubamärk registreeriti ning millega seoses vanemusnõue esitatakse;

               (f)asjaomase registreerimistunnistuse ärakiri.

               2.Kui rahvusvahelise registreeringu omanik peab määruse (EÜ) nr 207/2009 artikli 92 lõike 2 kohaselt olema esindatud ameti menetlustes, hõlmab vanemusnõue määruse (EÜ) nr 207/2009 artikli 93 lõikes 1 osutatud esindaja määramist.

               3.Kui amet on vanemusnõude vastu võtnud, teatab ta sellest rahvusvahelisele büroole, edastades järgmised andmed:

               (a)asjaomase rahvusvahelise registreeringu number;

               (b)liikmesriigi või liikmesriigid, kus või mille jaoks varasem kaubamärk on registreeritud;

               (c)asjaomase registreeringu number;

               (d)asjaomase registreeringu kehtivuse alguse kuupäev.

               Artikkel 33
                  Rahvusvahelise büroo teavitamine ex officio esialgsest keeldumisest

               1.Rahvusvahelisele büroole määruse (EÜ) nr 207/2009 artikli 154 lõigete 2 ja 5 alusel esitatav teatis ex officio esialgse kaitsest keeldumise kohta rahvusvahelisele registreeringule kas tervikuna või osaliselt sisaldab, ilma et see piiraks nimetatud määruse artikli 154 lõigetes 3 ja 4 sätestatud nõudeid, järgmist:

               (a)rahvusvahelise registreeringu number;

               (b)viide määruse (EÜ) nr 207/2009 sätetele, mis on esialgse keeldumise seisukohast olulised;

               (c)märge selle kohta, et esialgne kaitsest keeldumine kinnitatakse ameti otsusega, kui rahvusvahelise registreeringu omanik ei kõrvalda keeldumise põhjuseid, esitades ametile seisukoha kahe kuu jooksul alates kuupäevast, mil amet väljastas esialgse keeldumise;

               (d)kui esialgne keeldumine on seotud ainult teatava osaga kaupadest või teenustest, märge vastavate kaupade või teenuste kohta.

               2.Tingimusel, et vastulausete esitamise tähtaeg on möödas ja ühtegi vastulausel põhinevat esialgset keeldumist vastavalt delegeeritud määruse (EL) .../... artikli 78 lõikele 1 ei ole esitatud, teatab amet rahvusvahelisele büroole iga büroole väljastatud ex officio esialgse keeldumise teatise kohta järgmist:

               (a)kui ameti menetluste tulemusena on esialgne keeldumine tagasi võetud, asjaolu, et märk on liidus kaitstud;

               (b)kui otsus keelduda märgi kaitsest on muutunud lõplikuks, näiteks määruse (EÜ) nr 207/2009 artikli 58 kohase apellatsiooni või määruse (EÜ) nr 207/2009 artikli 65 kohase kaebuse tagajärjel, asjaolu, et märgi kaitsest liidus on keeldutud;

               (c)kui punkti b kohane keeldumine on seotud ainult osaga kaupadest või teenustest, siis nende kaupade või teenuste loetelu, mille jaoks kaubamärk on liidus kaitstud.

               Artikkel 34
                  Rahvusvahelise büroo teavitamine rahvusvahelise registreeringu mõjude kehtetuks tunnistamisest

               Määruse (EÜ) nr 207/2009 artikli 158 lõikes 3 osutatud teatises peab olema märgitud kuupäev ja see peab sisaldama järgmisi andmeid:

               (a)märge selle kohta, et kehtetuks tunnistamise otsuse on teinud amet, või ELi kaubamärkide kohtu nimi, kes on vastava otsuse teinud;

               (b)märge selle kohta, kas otsus kehtetuks tunnistamise kohta on langetatud rahvusvahelise registreeringu omaniku õiguste tühistamise vormis, kaubamärgi kehtetuks tunnistamise vormis absoluutsetel põhjustel või kaubamärgi kehtetuks tunnistamise vormis suhtelistel põhjustel;

               (c)kinnitus selle kohta, et kehtetuks tunnistamist ei saa enam edasi kaevata;

               (d)rahvusvahelise registreeringu number;

               (e)rahvusvahelise registreeringu omaniku nimi;

               (f)kui kehtetuks tunnistamine ei puuduta kõiki kaupu või teenuseid, märge nende kaupade või teenuste kohta, mille suhtes on kehtetuks tunnistamine otsustatud, või nende kaupade või teenuste kohta, mille suhtes kehtetuks tunnistamist otsustatud ei ole;

               (g)kehtetuks tunnistamise otsuse kuupäev koos märkega kehtetuks muutumise kuupäeva kohta.

               Artikkel 35
                  Avaldus rahvusvahelise registreeringu muutmiseks siseriikliku kaubamärgi taotluseks või liikmesriike nimetavaks registreeringuks

               1.Määruse (EÜ) nr 207/2009 artiklite 112 ja 159 kohane avaldus liitu nimetava rahvusvahelise registreeringu muutmiseks siseriikliku kaubamärgi taotluseks või liikmesriike nimetavaks registreeringuks sisaldab, ilma et see piiraks nimetatud määruse artikli 159 lõigetes 4–7 sätestatud nõudeid, järgmist:

               (a)rahvusvahelise registreeringu registreerimisnumber;

               (b)rahvusvahelise registreeringu kuupäev või pärast rahvusvahelist registreerimist toimunud Euroopa Liidu nimetamise kuupäev vastavalt Madridi protokolli artikli 3ter lõikele 2 ning vajaduse korral andmed määruse (EÜ) nr 207/2009 artikli 159 lõike 2 kohase rahvusvahelise registreeringu prioriteedinõude ja määruse (EÜ) nr 207/2009 artiklite 34, 35 ja 153 kohase vanemusnõude kohta;

               (c)määruse (EÜ) nr 207/2009 artikli 113 lõikes 1 ja käesoleva määruse artikli 22 punktides a, c ja d osutatud märked ja andmed.

               2.Lõikes 1 osutatud muutmisavalduse avaldamisel esitatakse artiklis 23 sätestatud üksikasjad.

               Artikkel 36
                  Liitu nimetava rahvusvahelise registreeringu muutmine ELi kaubamärgi taotluseks

               Määruse (EÜ) nr 207/2009 artikli 161 lõike 3 kohane muutmise taotlus sisaldab lisaks käesoleva määruse artiklis 2 osutatud märgetele ja andmetele järgmist:

               (a)tühistatud rahvusvahelise registreeringu number;

               (b)kuupäev, mil rahvusvaheline büroo tühistas rahvusvahelise registreeringu;

               (c)asjakohasel juhul rahvusvahelise registreeringu kuupäev vastavalt Madridi protokolli artikli 3 lõikele 4 või rahvusvahelisele registreeringule järgneva territoriaalse kaitse Euroopa Liidule laiendamise registreerimise kuupäev vastavalt Madridi protokolli artikli 3ter lõikele 2;

               (d)vajaduse korral prioriteedikuupäev, mida on nõutud rahvusvahelises taotluses ja mis on kantud rahvusvahelise büroo peetavasse rahvusvahelisse registrisse.

               XIV jaotis
                  Lõppsätted

               Artikkel 37
                  Üleminekumeetmed

               Olenemata delegeeritud määruse (EL) .../... artiklist 80 kohaldatakse määrust (EÜ) nr 2868/95 nende pooleliolevate menetluste suhtes, mille suhtes ei kohaldata käesolevat määrust kooskõlas selle artikliga 38, kuni need menetlused on lõpuni viidud.

               Artikkel 38
                  Jõustumine ja kohaldamine

               1.Käesolev määrus jõustub järgmisel päeval pärast selle avaldamist Euroopa Liidu Teatajas.

               2.Käesolevat määrust kohaldatakse alates 1. oktoobrist 2017 järgmiste eranditega:

               (a)II jaotist ei kohaldata enne seda kuupäeva esitatud ELi kaubamärgi taotluse suhtes ega nende rahvusvaheliste registreeringute suhtes, mille puhul see kuupäev on hilisem kui liidu nimetamise kuupäev;

               (b)artiklit 9 ei kohaldata enne seda kuupäeva registreeritud ELi kaubamärkide suhtes;

               (c)artiklit 10 ei kohaldata enne seda kuupäeva esitatud muutmise avalduste suhtes;

               (d)artiklit 11 ei kohaldata enne seda kuupäeva esitatud osadeks jagamist käsitlevate avalduste suhtes;

               (e)artiklit 12 ei kohaldata enne seda kuupäeva esitatud nime või aadressi muutmise avalduste suhtes;

               (f)IV jaotist ei kohaldata enne seda kuupäeva esitatud üleandmise registreerimise taotluste suhtes;

               (g)V jaotist ei kohaldata enne seda kuupäeva esitatud loobumisavalduste suhtes;

               (h)VI jaotist ei kohaldata enne seda kuupäeva esitatud ELi kollektiivkaubamärgi ega ELi sertifitseerimismärgi taotluse suhtes, samuti mitte ka nende rahvusvaheliste registreeringute suhtes, mille puhul see kuupäev on hilisem kui liidu nimetamise kuupäev;

               (i)VII jaotist ei kohaldata enne seda kuupäeva algatatud menetluste menetluskulude suhtes;

               (j)VIII jaotist ei kohaldata enne seda kuupäeva avaldatu suhtes;

               (k)IX jaotist ei kohaldata enne seda kuupäeva esitatud teabe ja toimikutega tutvumise taotluste suhtes;

               (l)X jaotist ei kohaldata enne seda kuupäeva esitatud muutmisavalduste suhtes;

               (m)XI jaotist ei kohaldata enne seda kuupäeva esitatud toetavate dokumentide ja tõlgete suhtes;

               (n)XII jaotist ei kohaldata enne seda kuupäeva tehtud otsuste suhtes;

               (o)XIII jaotist ei kohaldata olenevalt asjaoludest ELi enne seda kuupäeva esitatud rahvusvaheliste taotluste, rahvusvahelise registreeringu aluseks oleva ELi kaubamärgi taotluste või registreeringu kehtetuks tunnistamise asjaolude ja otsuste, territoriaalse kaitse laiendamise taotluste, vanemusnõuete, ex officio esialgsete keeldumiste, rahvusvahelise registreeringu mõjude kehtetuks tunnistamise teadete, rahvusvahelise registreeringu siseriikliku kaubamärgi taotluseks muutmise avalduste ega liitu nimetava rahvusvahelise registreeringu ELi kaubamärgi taotluseks muutmise avalduste suhtes.

               3.Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 18.5.2017

                     Komisjoni nimel

                     president
                     Jean-Claude JUNCKER

                     (1)
                  ELT L 78, 24.3.2009, lk 1.

                     (2)
                  Nõukogu 20. detsembri 1993. aasta määrus (EÜ) nr 40/94 ühenduse kaubamärgi kohta (EÜT L 11, 14.1.1994, lk 1).

                     (3)
                  Euroopa Parlamendi ja nõukogu 16. detsembri 2015. aasta määrus (EL) 2015/2424, millega muudetakse nõukogu määrust (EÜ) nr 207/2009 ühenduse kaubamärgi kohta ja komisjoni määrust (EÜ) nr 2868/95 (millega rakendatakse nõukogu määrust (EÜ) nr 40/94 ühenduse kaubamärgi kohta) ning tunnistatakse kehtetuks komisjoni määrus (EÜ) nr 2869/95 siseturu harmoneerimisametile makstavate lõivude kohta (kaubamärgid ja tööstusdisainilahendused) (ELT L 341, 24.12.2015, lk 21).

                     (4)
                  Komisjoni 13. detsembri 1995. aasta määrus (EÜ) nr 2868/95, millega rakendatakse nõukogu määrus (EÜ) 40/94 ühenduse kaubamärgi kohta (EÜT L 303, 15.12.1995, lk 1).

                     (5)
                  ELT L 296, 14.11.2003, lk 22.

                     (6)
                  Komisjoni [...] delegeeritud määrus (EL) .../..., millega täiendatakse 26. veebruari 2009. aasta määrust (EÜ) nr 207/2009 Euroopa Liidu kaubamärgi kohta (ELT L […], […], lk […]).

                     (7)
                  EÜT L 56, 4.3.1968, lk 1.


title: KOMISJONI RAKENDUSMÄÄRUS (EL) …/…, millega kehtestatakse liikmesriikides turule lastud elektri- ja elektroonikaseadmete massi arvutamise ühine metoodika ning liikmesriikides tekkinud elektroonikaromude koguse massi järgi arvutamise ühine metoodika

text:
               KOMISJONI RAKENDUSMÄÄRUS (EL) …/…,

               18.4.2017,

               millega kehtestatakse liikmesriikides turule lastud elektri- ja elektroonikaseadmete massi arvutamise ühine metoodika ning liikmesriikides tekkinud elektroonikaromude koguse massi järgi arvutamise ühine metoodika

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 4. juuli 2012. aasta direktiivi 2012/19/EL elektri- ja elektroonikaseadmetest tekkinud jäätmete (elektroonikaromude) kohta,
                  1
                eriti selle artikli 7 lõiget 5,

               ning arvestades järgmist:

               (1)Selleks et tagada liikmesriikidele ühetaolised tingimused elektroonikaromude minimaalse iga-aastase kogumismäära arvutamiseks kooskõlas direktiiviga 2012/19/EL on vaja kehtestada ühine metoodika, mida liikmesriik kasutab kõnealuse kogumismäära arvutamiseks tema turule lastud elektri- ja elektroonikaseadmete massi alusel ning ühine metoodika, mida kasutatakse liikmesriigis tekkinud elektroonikaromude üldkoguse arvutamiseks ning mida kohaldatakse juhul, kui liikmesriigil tekib võimalus seda kooskõlas direktiiviga 2012/19/EL kasutada.

               (2)On asjakohane määratleda käesolevas määruses konkreetsed parameetrid, sealhulgas mõisted „elektri- ja elektroonikaseadmete mass“ ning „tekkinud elektroonikaromud“, et turule lastud elektri- ja elektroonikaseadmete massi ja tekkinud elektroonikaromude üldkoguse arvutamise ühiseid metoodikaid oleks võimalik ühtlaselt kasutada.

               (3)Kõnealuste ühiste metoodikate kohaldamise toetamiseks on vaja, et metoodikad hõlmaksid iga liikmesriigi jaoks kohandatud kalkulaatorit.

               (4)Kui andmed, mida tootjad või nende volitatud esindajad peavad direktiivi 2012/19/EL artikli 16 ja X lisa B osa alusel esitama, puuduvad või need ei ole täielikud, võib liikmesriik koostada kõnealuses liikmesriigis turule lastud elektri- ja elektroonikaseadmete koguse kohta tõendatud andmetel põhineva hinnangu. Selleks et tagada selliste hinnangute koostamiseks ühtsed andmete esitamise, seire ja hindamise tingimused tuleks kasutada ühist metoodikat.

               (5)Turule lastud elektri- ja elektroonikaseadmete kohta tõendatud andmetel põhineva hinnangulise koguse arvutamise ühises metoodikas tuleks silmas pidada seda, et liikmesriigi territooriumil turule lastud elektri- ja elektroonikaseadmete kogust tuleks arvestada kõnealuse liikmesriigi turul kättesaadavaks tehtud elektri- ja elektroonikaseadmete massina, välja arvatud elektri- ja elektroonikaseadmed, mis on pärast nende turule laskmist liikmesriigi territooriumilt välja viidud. Seepärast ning kättesaadavat statistilist teavet silmas pidades peaks turule lastud elektri- ja elektroonikaseadmete massi arvutamisel lähtuma andmetest, mis käsitlevad selliste seadmete tootmist asjaomases liikmesriigis, importi kõnealusesse liikmesriiki muudest liikmesriikidest või kolmandatest riikidest ning eksporti asjaomasest liikmesriigist teise liikmesriiki või kolmandasse riiki. Andmed tuleks võtta Eurostati andmebaasist (Eurobase), kus andmed eelkõige elektri- ja elektroonikaseadmete riigisisese tootmise kohta registreeritakse ühenduse tootmissüsteemi kohaselt PRODCOMi koodidega. Need koodid on seotud ka kaubandusstatistika koodidega (kombineeritud nomenklatuuri koodid). Kaubavahetuse statistika mõõdab liikmesriikide vahel vahetatud kaupade kogust (liidusisene kaubandus) ning liikmesriikide ja kolmandate riikide vahel vahetatud kaupade kogust (liiduväline kaubandus).

               (6)Riiklikud andmed elektri- ja elektroonikaseadmete riigisisese tootmise ning impordi ja ekspordi kohta esitatakse vastavalt ühenduse tootmissüsteemile, kasutades PRODCOMi koode, mitte direktiivi 2012/19/EL I ja III lisas esitatud elektri- ja elektroonikaseadmete kategooriaid. Siiski on tähtis, et liikmesriik kasutaks turule lastud elektri- ja elektroonikaseadmete koguste kohta hinnangute koostamisel ühtset klassifitseerimise meetodit riigisisese tootmise ning impordi ja ekspordi andmete teisendamisel kõnealuses liikmesriigis vastavalt direktiivi 2012/19/EL kohastele elektri- ja elektroonikaseadmete kategooriatele turule lastud elektri- ja elektroonikaseadmete massi andmeteks.

               (7)Liikmesriigi territooriumil teataval aastal tekkinud elektroonikaromude üldkoguse arvutamisel on tähtis, et liikmesriigid kasutaksid ühist metoodikat, milles tuleks võtta arvesse varem igas liikmesriigis turule lastud elektri- ja elektroonikaseadmete kogust, erinevate elektri- ja elektroonikaseadmete kasutusiga vastavalt seadme liigile, liikmesriigi turu küllastumuse astet ning elektri- ja elektroonikaseadmete erinevat olelusringi liikmesriikides. Sellel metoodikal põhinev elektroonikaromude kalkulaator peaks olema liikmesriikidele kasutamiseks kättesaadav ning varustatud vajalike andmetega, et seda saaks vahetult kasutada. Liikmesriikidele tuleks anda võimalus ajakohastada viimastel aastatel turule lastud elektri- ja elektroonikaseadmete ja/või kasutusaja kohta kalkulaatoris kasutatud andmeid asjakohaste andmete ja sellist ajakohastamist toetavate tõendite põhjal.

               (8)Käesoleva määrusega ette nähtud meetmed on kooskõlas direktiivi 2008/98/EÜ artikli 39 alusel asutatud komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Reguleerimisese

               Käesolevas määruses sätestatakse liikmesriigis turule lastud elektri- ja elektroonikaseadmete massi arvutamise ühine metoodika ning liikmesriigis tekkinud elektroonikaromude üldkoguse massi järgi arvutamise ühine metoodika, mida liikmesriigid peavad asjakohasel juhul kasutama elektroonikaromude kogumise määra arvutamiseks. Selleks nähakse elektroonikaromude üldkoguse arvutamiseks lisaks ette iga liikmesriigi jaoks kohandatud kalkulaator, mille komisjon kehtestab ja teeb kättesaadavaks kõnealuste metoodikate lahutamatu osana.

               Artikkel 2

               Mõisted

               Käesolevas määruses kasutatakse järgmisi mõisteid:

               a) „elektri- ja elektroonikaseadme mass“ – direktiivi 2012/19/EL kohaldamisalasse kuuluva elektri- ja elektroonikaseadme brutomass, sealhulgas kõik elektri-ja elektroonikaseadmete tarvikud, välja arvatud pakendid, patareid/akud, juhendid, käsiraamatud, muud kui elektri-ja elektroonikaseadmete tarvikud ja tarbekaubad;

               b) liikmesriigis „tekkinud elektroonikaromud“ – direktiivi 2012/19/EL kohaldamisalasse kuuluvatest ja liikmesriigis turule lastud elektri- ja elektroonikaseadmetest enne kogumist, korduskasutuseks ettevalmistamist, töötlemist, taaskasutamist (sh ringlussevõtt) või eksporti tekkinud elektroonikaromude kogumass.

               Artikkel 3

               Liikmesriigis turule lastud elektri- ja elektroonikaseadmete massi arvutamine

               1. Kui liikmesriik arvutab kogumismäära tema turule lastud elektri- ja elektroonikaseadmete keskmise massi alusel, arvutab kõnealune liikmesriik tema turule teataval aastal lastud elektri- ja elektroonikaseadmete massi kõnealuste seadmete tootjate või vajaduse korral nende volitatud esindajate poolt kooskõlas direktiivi 2012/19/EL artikli 16 lõike 2 punktiga c ning sama direktiivi X lisa B osaga esitatud andmete põhjal.

               2. Kui liikmesriigil ei ole võimalik tema turule lastud elektri-ja elektroonikaseadmete massi kooskõlas lõikega 1 arvutada, esitab ta selle asemel asjaomasel aastal tema turule lastud elektri- ja elektroonikaseadmete massi kohta tõendatud andmetel põhineva hinnangu, mis põhineb liikmesriigi territooriumil aset leidnud elektri- ja elektroonikaseadmete tootmise, impordi ja ekspordi andmetel. Liikmesriik kasutab selleks käesoleva määruse I lisas esitatud metoodikat.

               Artikkel 4

               Liikmesriigis tekkinud elektroonikaromude üldkoguse arvutamine

               Kui liikmesriik arvutab kogumismäära tema territooriumil tekkinud elektroonikaromude koguse põhjal, arvutab kõnealune liikmesriik tema territooriumil teataval aastal tekkinud elektroonikaromude üldkoguse II lisas esitatud metoodika alusel.

               Artikkel 5

               Jõustumine

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 18.4.2017

                     Komisjoni nimel

                     president
                     Jean-Claude JUNCKER

                     (1)
                  ELT L 197, 24.7.2012, lk 38.

    ---documentbreak---

               LISA

               järgmise dokumendi juurde:

               KOMISJONI RAKENDUSMÄÄRUS (EL),

               millega kehtestatakse liikmesriikides turule lastud elektri- ja elektroonikaseadmete massi arvutamise ühine metoodika ning liikmesriikides tekkinud elektroonikaromude koguse massi järgi arvutamise ühine metoodika

               I lisa

               Liikmesriigis turule lastud elektri- ja elektroonikaseadmete tõendatud andmetel põhineva hinnangulise massi arvutamise metoodika

               1. Liikmesriigis turule lastud elektri- ja elektroonikaseadmete tõendatud andmetel põhinev hinnanguline mass vaatlusalusel aastal arvutatakse ilmse tarbimise meetodi abil, mis põhineb järgmisel võrrandil:

               turule lastud elektri- ja elektroonikaseadmed (t) = riigisisene tootmine (t) + import (t) – eksport (t)

               kus

               Riigisisene tootmine (t)        =
                     vaatlusalusel aastal t liikmesriigis toodetud elektri- ja elektroonikaseadmete valmistoodete mass (tonnides).

               Import (t)                             =
                     vaatlusalusel aastal t liikmesriiki teisest liikmesriigist või kolmandast riigist levitamiseks, tarbimiseks või kasutamiseks sisse toodud elektri- ja elektroonikaseadmete mass (tonnides).

               Eksport (t)                             =
                     vaatlusalusel aastal t liikmesriigist teise liikmesriiki või kolmandasse riiki levitamiseks, tarbimiseks või kasutamiseks välja viidud elektri- ja elektroonikaseadmete mass (tonnides).

               2. Liikmesriigid kasutavad elektri- ja elektroonikaseadmete riigisisese tootmise massi andmeid, mis on esitatud ühenduse tootmissüsteemi klassifikatsiooni kohaselt PRODCOMi koodidega.

               Liikmesriigid kasutavad elektri- ja elektroonikaseadmete impordi ja ekspordi massi andmeid, mis on esitatud kombineeritud nomenklatuuri koodidega (CN-koodid).

               3. Liikmesriigid kasutavad käesoleva määruse artiklis 1 osutatud elektroonikaromude üldkoguse arvutamise vahendit, et teisendada riigis toodetud ning imporditud ja eksporditud elektri- ja elektroonikaseadmete kogused, mis on esitatud CN-koodide alusel, turule lastud elektri- ja elektroonikaseadmete kogusteks, mis vastavad direktiivi 2012/19/EL I ja III lisas esitatud kategooriatele.

               II lisa

               Liikmesriigis tekkinud elektroonikaromude üldkoguse arvutamise metoodika

               1. Liikmesriigis teataval aastal tekkinud elektroonikaromude üldkogus arvutatakse kõnelauses liikmesriigis eelnevatel aastatel turule lastud elektri- ja elektroonikaseadmete koguse ning vastava toote kõrvaldamise määral põhineva toote hinnangulise kasutusea põhjal järgmise võrrandi alusel:

               kus

                     = vaatlusalusel aastal n tekkinud elektroonikaromude kogus (tonnides);

                     = mis tahes aastal t turule lastud elektri- ja elektroonikaseadmete kogus (tonnides);

                     = aasta, mil elektri- ja elektroonikaseade esmakordselt turule lasti;

                     = aastal
                   turule lastud elektri- ja elektroonikaseadmete partii kasutuselt kõrvaldamise andmetel põhinev kasutusaja profiil, mis näitab kõnealuste seadmete tõenäolist kõrvaldamise määra vaatlusalusel aastal
                   (kasutuselt kõrvaldatud seadmete protsentuaalne osakaal kogumüügis vaatlusalusel aastal
                  ) ning mis arvutatakse vastavalt Weibulli jaotusfunktsioonile, mille määratlevad ajas varieeruv kujuparameeter
                   ja skaalaparameeter
                   järgmiselt:

               Kui aja jooksul kasutatakse samu kasutusaja parameetreid, lihtsustatakse elektri- ja elektroonikaseadmete kasutusaja jaotus vastavalt järgmisele valemile:

               kus

               α (alfa)
                     = tõenäosusjaotuse „kujuparameeter“

               β (beeta
                     )
                     = tõenäosusjaotuse „skaalaparameeter“

               2. Liikmesriigid kasutavad nende territooriumil teataval aastal tekkinud elektroonikaromude üldkoguse arvutamiseks käesoleva määruse artiklis 1 osutatud elektroonikaromude üldkoguse arvutamise vahendit, mis on välja töötatud punktis 1 kirjeldatud metoodika alusel.

               3. Elektroonikaromude üldkoguse arvutamise vahend on varustatud  igas liikmesriigis ajavahemikul 1980–2014 turule lastud elektri- ja elektroonikaseadmete koguse andmetega, mis on arvutatud I lisas kirjeldatud ilmse tarbimise meetodi alusel, ning toote kasutusaja andmetega aastate 1980–2030 kohta. Punktis 1 nimetatud ja iga liikmesriigi jaoks määratud tõenäosusjaotuse kuju- ja skaala parameetrid lisatakse arvutusvahendisse vaikeväärtustena.

               4. Teataval aastal tekkinud elektroonikaromude massi arvutamiseks sisestavad liikmesriigid elektroonikaromude üldkoguse arvutamise vahendisse andmed igal aastal alates 2015. aastast kuni vaatlusalusele aastale eelneva aastani turule lastud elektri- ja elektroonikaseadmete kohta.

               5. Liikmesriigid võivad ajakohastada andmeid turule lastud elektri- ja elektroonikaseadmete või punktis 3 kirjeldatud elektroonikaromude üldkoguse arvutamise vahendis kasutatud toote kasutusaja kohta.  Enne ajakohastamist teatavad liikmesriigid sellest komisjonile ja esitavad sellise asjakohastamise aluseks olevad asjakohased tõendid, sealhulgas ametlikud turu-uuringud, auditi tulemused või asjakohaste sidusrühmadega peetud konsultatsioonidest saadud analüüsitud ja tõendatud andmed.


title: Komisjoni rakendusmäärus (EL) nr 1005/2013, 17. oktoober 2013 , millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Emmental français est-central (KGT)]

text:
               19.10.2013

               ET

               Euroopa Liidu Teataja

               L 279/57

         KOMISJONI RAKENDUSMÄÄRUS (EL) nr 1005/2013,
   17. oktoober 2013,
   millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Emmental français est-central (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
   ning arvestades järgmist:

               (1)

               Määrusega (EL) nr 1151/2012 tunnistati kehtetuks ja asendati nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (2).

               (2)

               Vastavalt määruse (EÜ) nr 510/2006 artikli 9 lõike 1 esimesele lõigule vaatas komisjon läbi Prantsusmaa taotluse saada heakskiit komisjoni määrusega (EÜ) nr 1107/96 (3) registreeritud kaitstud geograafilise tähise „Emmental français est-central” spetsifikaadi muudatusele.

               (3)

               Kuna asjaomane muudatus ei ole väike, avaldas komisjon määruse (EÜ) nr 510/2006 artikli 6 lõike 2 kohase muutmistaotluse Euroopa Liidu Teatajas
                   (4). Kuna komisjon ei ole saanud ühtegi kõnealuse määruse artikli 7 kohast vastuväidet, tuleks spetsifikaadi muudatus heaks kiita,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks Euroopa Liidu Teatajas avaldatud spetsifikaadi muudatus seoses käesoleva määruse lisas esitatud nimetusega.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. oktoober 2013

            Komisjoni nimel presidendi eest

            komisjoni liige

         Dacian CIOLOȘ

      (1)  ELT L 343, 14.12.2012, lk 1.

      (2)  ELT L 93, 31.3.2006, lk 12.

      (3)  EÜT L 148, 21.6.1996, lk 1.

      (4)  ELT C 352, 16.11.2012, lk 17.

      LISA
      Aluslepingu I lisas loetletud inimtoiduks ettenähtud põllumajandustooted

         Klass 1.3.   Juust

      PRANTSUSMAA
      Emmental français est-central (KGT)